b'\n_START_ARTICLE_\nBaka (pleme)\n_START_PARAGRAPH_\nBaka, poznati i kao Bebayaka, Bebayaga, Bibaya ili Babinga, etni\xc4\x8dka su skupina koja naseljava jugoisto\xc4\x8dne predjele pra\xc5\xa1ume Kameruna, sjevera Konga, sjevera Gabona i jugoistoka Srednjoafri\xc4\x8dke Republike. Ponekad ih se gre\xc5\xa1kom svrstava u podgrupu naroda Twa, no ta dva naroda nisu u\xc5\xbee povezani. Tako\xc4\x91er, naziv "Baka" ponekad se gre\xc5\xa1kom primjenjuje na narode s drugih afri\xc4\x8dkih teritorija, a koji se, kao i Bake i Twa narod, svrstavaju u pigmeje (danas taj termin vi\xc5\xa1e nije uljudno koristiti)._NEWLINE__NEWLINE_Baka narodi iz Konga i Sudana nemaju veze jedan s drugim.\n_START_SECTION_\nPopulacija\n_START_PARAGRAPH_\nTo\xc4\x8dan broj pripadnika Baka populacije te\xc5\xa1ko je odrediti, ali se procjenjuje da ih ima izme\xc4\x91u 5,000 i 28,000.\n_START_SECTION_\nJezik\n_START_PARAGRAPH_\nZa razliku od ve\xc4\x87ine centralnoafri\xc4\x8dkih pigmejskih skupina, Bake su o\xc4\x8duvale jedinstven jezik, koji se tako\xc4\x91er zove Baka. On ulazi u grupu Adamawa-Ubangi jezika, iz jezi\xc4\x8dne obitelji Niger-Kongo. Mnogi Bake govore i Koozime, jezik njihovih Bantu susjeda. Manja skupina govori i francuski.\n_START_SECTION_\n\xc5\xbdivot\n_START_PARAGRAPH_\nBake su lovci i skuplja\xc4\x8di. Skupina gradi privremene kampove koje sa\xc4\x8dinjavaju nastambe izgra\xc4\x91ene od granja i li\xc5\xa1\xc4\x87a (iako danas sve vi\xc5\xa1e koriste Bantu-metode). Mu\xc5\xa1karci u okolnoj \xc5\xa1umi love plijen pomo\xc4\x87u otrovnih strijelica i koplja. Ponekad skupljaju i med iz ko\xc5\xa1nica u \xc5\xa1umskim kro\xc5\xa1njama. Mu\xc5\xa1karci tako\xc4\x91er love ribu pomo\xc4\x87u neotrovne kemikalije koju dobiju drobljenjem pra\xc5\xa1umskog bilja. Pomo\xc4\x87u brzog toka rijeke raspr\xc5\xa1e kemikaliju nizvodno. Kemikalija djeluje tako da ribe li\xc5\xa1ava kisika iz vode te one ubrzo po\xc4\x8dinju plutati po povr\xc5\xa1ini rijeke. Nakon toga ih lovci lako skupe. Drugu metodu ribolova prakticiraju isklju\xc4\x8divo \xc5\xbeene. Ograde odre\xc4\x91eni dio toka (nekom vrstom male brane), zatim iz ogra\xc4\x91enog dijela isipavaju vodu sve dok riba ne ostane na suhom, te je onda pokupe s tla. \xc5\xbdene tako\xc4\x91er skupljaju \xc5\xa1umsko vo\xc4\x87e i ora\xc5\xa1aste plodove te se brinu o p\xc4\x8delinjim zajednicama i ko\xc5\xa1nicama u kro\xc5\xa1njama. Njihova je i briga o djeci. Pleme ostaje na odre\xc4\x91enom podru\xc4\x8dju sve dok na njemu ima hrane, a kada ponestane lovine, nastambe se napu\xc5\xa1taju, a pleme se seli u drugi dio pra\xc5\xa1ume. U zajednici se sve odluke donose koncenzusom.\n_START_SECTION_\nMedicina\n_START_PARAGRAPH_\nBake su vje\xc5\xa1ti u kori\xc5\xa1tenju razli\xc4\x8ditih vrsta bilja pri lije\xc4\x8denju bolesti i neplodnosti. Posebna pa\xc5\xbenja obra\xc4\x87a se na zdravlje djece, obzirom da su ona osobito podle\xc5\xbena bolestima, koje \xc4\x8desto zavr\xc5\xa1avaju i smr\xc4\x87u.\n_START_SECTION_\nReligija i vjerovanje\n_START_PARAGRAPH_\nBake su animisti. \xc5\xa0tuju \xc5\xa1umskog duha Jengija ili Djengija, kojeg vide i kao o\xc4\x8dinsku figuru i kao za\xc5\xa1titnika. Svaki uspje\xc5\xa1an lov zavr\xc5\xa1ava plesom zahvalnosti poznatim pod nazivom Luma, a koji je pra\xc4\x87en bubnjanjem i polifonim pjevanjem. Me\xc4\x91u najva\xc5\xbenijim ceremonijama je ona pod nazivom Jengi, dugi i tajni obred inicijacije kojim se slavi dje\xc4\x8da\xc4\x8dki prelazak u odraslog mu\xc5\xa1karca. Bake prakticiraju tradicionalnu medicinu i vra\xc4\x8danje, a njihove vje\xc5\xa1tine su toliko uspje\xc5\xa1ne i poznate da \xc4\x8desto i pripadnici drugih etni\xc4\x8dkih skupina dolaze tra\xc5\xbeiti izlije\xc4\x8denje kod Baka vra\xc4\x8deva.\n_START_SECTION_\nOdnosi s drugim plemenima\n_START_PARAGRAPH_\nBaka narod \xc5\xbeivi u relativnoj simbiozi s njihovim Bantu susjedima. \xc4\x8cesto smje\xc5\xa1taju svoje nastambe uz rubove puteva i cesta, radi lak\xc5\xa1eg trgovanja; Bake trguju \xc5\xa1umskom divlja\xc4\x8di, u zamjenu za razne proizvode. Unato\xc4\x8d tomu, izrabljivanje Baka naroda od strane ostalih etni\xc4\x8dkih skupina pora\xc5\xbeavaju\xc4\x87a je stvarnost, osobito \xc5\xa1to su Bake jo\xc5\xa1 uvijek dosta neupoznati i nenaviknuti na trgovanje pomo\xc4\x87u novca. Druge skupine \xc4\x8desto zapo\xc5\xa1ljavaju pripadnike Baka naroda kao radnike, ali im mizerno pla\xc4\x87aju taj rad. Tako\xc4\x91er, svjesni turisti\xc4\x8dkog potencijala, neki ugovaraju turisti\xc4\x8dke posjete i boravak u selima Baka naroda ili anga\xc5\xbeiraju Baka-vodi\xc4\x8de za turiste koji \xc5\xbeele obilaziti pra\xc5\xa1umu, a \xc4\x8desto im vrlo malo plate za takve usluge._NEWLINE_U\xc4\x8destalost Baka-Bantu brakova je u porastu. Pripadnik Baka naroda koji se o\xc5\xbeeni izvan svoje etni\xc4\x8dke skupine obi\xc4\x8dno usvaja \xc5\xbeivotni stil i obi\xc4\x8daje one skupine u koju se pri\xc5\xbeenio, tako da neki znanstvenici predvi\xc4\x91aju kako \xc4\x87e Bake s vremenom biti u potpunosti asimilirani u druge etni\xc4\x8dke skupine._NEWLINE__NEWLINE_Bake su me\xc4\x91u najstarijim stanovnicima Kameruna i susjednih dr\xc5\xbeava. Njihov polunomadski na\xc4\x8din \xc5\xbeivota o\xc4\x8duvao se tisu\xc4\x87ama godina, unato\xc4\x8d \xc4\x8dinjenici da su se tijekom kolonijalizma morali preseliti na rubove \xc5\xa1ume, uz ceste, kako bi kolonijalisti\xc4\x8dki vladari - bjelokosti gladni Francuzi i Nijemci - lak\xc5\xa1e mogli iskoristiti njihovu vje\xc5\xa1tinu hvatanja slonova._NEWLINE__NEWLINE_Danas kamerunska vlada poku\xc5\xa1ava njihova polunomadska naselja pretvoriti u stalna, a to \xc4\x8dini tako da raznim odredbama poti\xc4\x8de obavezno \xc5\xa1kolovanje za svu djecu. Unato\xc4\x8d odredbama, Bake se ve\xc4\x87inom tome opiru. Najve\xc4\x87a prijetnja njihovom na\xc4\x8dinu \xc5\xbeivota ipak dolazi od strane multinacionalnih interesa raznih drvnih industrija i tvrtk\xc4\x81, koje imaju u planu koristiti prirodne resurse kojima pra\xc5\xa1uma obiluje. Ako nestane pra\xc5\xa1uma, \xc5\xbeivotinje i biljke o kojima Bake ovise tako\xc4\x91er \xc4\x87e nestati.'